आर्मी सेमिफाइनलमा
आर्मी टाइब्रेकरमा मोरङ ११ लाई पन्छाउँदै आइतबार मनमोहन दुहबी गोल्डकप फुटबलको सेमिफाइनलमा प्रवेश गरेको छ । 
दुहबी (सुनसरी) — आर्मी टाइब्रेकरमा मोरङ ११ लाई पन्छाउँदै आइतबार मनमोहन दुहबी गोल्डकप फुटबलको सेमिफाइनलमा प्रवेश गरेको छ ।  निर्धारित समयमा मोरङ ११ को निकै दबाबमा रहेको आर्मीका गोलरक्षक विकेश कुथुको कौशलले आर्मीले सेमिफाइनलको बाटो तय गरेको हो । कुथु म्यान अफ द म्याच घोषित भए । आर्मीका नवयुग श्रेष्ठ, सन्तोष तामाङ, दीप लामाको प्रहार टाइब्रेकरमा सफल भए । भरत खवासको प्रहार भने खेर गएको थियो । टाइब्रेकरमा मोरङ ११ का नीराजन खड्काको प्रहार सफल रहे पनि मोरङका बाँकी तीन खेलाडी चुकेपछि टाइब्रेकरमा मोरङ रोकिएको थियो । दीपक राईको बल पोस्टबाहिर गएको थियो भने अशोक खवास र मीन धिमालले प्रहार गरेको बल आर्मीका किपर कुथुले रोकेका थिए ।यसअघि निर्धारित समयमा खेल १–१ मा सकिएको थियो । खेलको १४ औं मिनेटमा अशोक खवासको पासमा प्रकाश बुढाथोकीले हेडरमार्फत गोल गरेर मोरङलाई १–० को अग्रता दिलाए । सुरुबाट नै लय गुमाएको आर्मीले मध्यान्तरपछिको खेलमा निकै सुधार गर्‍यो । दोस्रो हाफको ३१ औं मिनेटमा आर्मीका दीप लामाले गोल गर्दै खेल १–१ को बराबरीमा ल्याए । त्यसपछि राम्रो लयमा फर्किएको आर्मीले थुप्रै आक्रमण गरे पनि गोल गर्न सकेन । त्यसैले खेल टाइब्रेकरमा पुगेको थियो ।